《寄寿施焕伯七十》
明代·吴宽

幼从乡校托交游，束发相看到白头。
我愧济南非伏胜，人言吴下有施雠。
高怀已见开三径，遗爱犹闻在两州。
少待登堂成一笑，手持春酒献还酬。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。